**Alberto Bueno Calvo** (s. 20. maaliskuuta 1988 Madrid, Madridin alue, Espanja) on espanjalainen jalkapalloilija, pelipaikaltaan hyökkääjä. Hän edustaa Portugalin korkeimmalla sarjatasolla Primeira Ligassa pelaavaa Portoa.

Seurajoukkueura
---------------

Bueno kasvoi Moratalazin alueella Madridissa. Jalkapalloilun hän aloitti Escuela de Fútbol Concepciónin joukkueissa, josta hän siirtyi 13-vuotiaana Real Madridiin. Kaudella 2005–2006 Bueno oli yli 40 maalillaan paras maalintekijä, kun seuran alle 18-vuotiaiden joukkue voitti ikäluokkansa Espanjan-mestaruuden.

Ammattilaisdebyyttinsä Bueno teki kaudella 2006–2007 Real Madridin B-joukkueessa Castillassa, joka pelasi tuolloin Espanjan toiseksi korkeimmalla sarjatasolla Segunda Divisiónissa. Hän aloitti useimmat ottelut vaihtopenkillä, mutta onnistui kahdesti maalinteossa. Kesän 2007 harjoituskauden Bueno pelasi Real Madridin edustusjoukkueessa ja hänet nimettiin joukkueen kokoonpanoon Mestarien liigaa varten. Kauden 2007–2008 hän pelasi kuitenkin kokonaisuudessaan Castillassa.

Castillassa hyvin alkaneen kauden 2008–2009 myötä Bueno pääsi tekemään ensiesiintymisensä Real Madridin edustusjoukkueessa Espanjan cupin Copa del Reyn ottelussa Real Uniónia vastaan 30. lokakuuta 2008. Kaksi viikkoa myöhemmin pelatussa toisessa osaottelussa hän teki edustusjoukkueuransa ensimmäisen maalin. Ensiesiintyminen Espanjan korkeimmalla sarjatasolla Primera Divisiónissa seurasi 22. marraskuuta ottelussa Recreativoa vastaan. 25. marraskuuta hän debytoi myös Mestarien liigassa alkulohko-ottelussa BATEa vastaan. Castillan riveissä hän teki kauden aikana yhteensä 16 maalia Espanjan kolmanneksi korkeimmalla sarjatasolla Segunda División B:ssä.

Heinäkuussa 2009 Bueno siirtyi Real Valladolidiin, jonka kanssa hän teki viisivuotisen sopimuksen. Valladolid maksoi Madridille kolmen miljoonan euron siirtokorvauksen ja Madrid säilytti itsellään takaisinosto-oikeuden pelaajaan ensimmäisen kahden kauden aikana. Kaudella 2009–2010 hän pelasi Valladolidissa 20 ottelussa, joista suurimman osan vaihtopelaajana, ja teki yhden maalin. Valladolidin pudottua kaudeksi 2010–2011 Segunda Divisióniin Bueno siirtyi lainasopimuksella englantilaiseen Derby Countyyn.

Kesällä 2013 Bueno siirtyi kaksivuotisella sopimuksella madridilaisseura Rayo Vallecanoon. 28. helmikuuta 2015 hän teki neljä maalia 14 minuutissa kotiottelussa Levantea vastaan. Suoritus oli maan pääsarjahistorian toiseksi nopein, vain Bebeton vuonna 1995 tekemät neljä maalia syntyivät nopeammin.

Maajoukkueura
-------------

Bueno kuului vuonna 2006 alle 19-vuotiaiden Euroopan-mestaruuden voittaneeseen Espanjan joukkueeseen. Hän teki joukkueensa molemmat maalit 2–1-voittoon päättyneessä loppuottelussa Skotlantia vastaan ja jakoi viidellä yhteismaalillaan turnauksen maalikuninkuuden turkkilaisen İlhan Parlakin kanssa. Kesällä 2007 Bueno oli mukana alle 20-vuotiaiden maailmanmestaruuskilpailuissa, jossa hän teki voittomaalin neljännesvälieräottelussa Brasiliaa vastaan. Sittemmin hän on pelannut alle 21-vuotiaiden joukkueessa.

Yksityiselämä
-------------

Jalkapalloilun ohella Bueno on opiskellut urheilulääketiedettä Camilo José Celan yliopistossa Madridissa.

Saavutukset
-----------

* Alle 19-vuotiaiden Euroopan-mestaruus: 2006

Lähteet
-------

1. ↑  Bueno fuelling Spanish dreams  12.9.2006. FIFA.  Arkistoitu 26.5.2012. Viitattu 24.10.2007. (englanniksi)
2. ↑  Ficha Real Madrid CF. Viitattu 24.10.2007. (espanjaksi)
3. 1 2  Player profile BDFutbol. Viitattu 19.10.2010. (englanniksi)
4. ↑  Progresión meteórica  27.7.2007. Real Madrid CF. Viitattu 11.8.2007. (espanjaksi)
5. ↑  Real Madrid CF UEFA. Viitattu 24.10.2007. (englanniksi)
6. ↑  La gran noche del Real Unión  30.10.2008. Real Madrid CF. Viitattu 11.11.2008. (espanjaksi)
7. ↑  El Real Unión da la sorpresa  11.11.2008. Real Madrid CF. Viitattu 11.11.2008. (espanjaksi)
8. ↑  Bueno debuta en Primera división  22.11.2008. Marca. Viitattu 23.11.2008. (espanjaksi)
9. ↑  Raúl strike seals Madrid’s progress  25.11.2008. UEFA. Viitattu 15.7.2009. (englanniksi)
10. 1 2  Alberto Bueno refuerza la vanguardia  15.7.2009. Real Valladolid. Viitattu 15.7.2009. (espanjaksi)
11. ↑  Mendilibar ya tiene el delantero que quería: Alberto Bueno  15.7.2009. Marca. Viitattu 15.7.2009. (espanjaksi)
12. ↑  Derby Tie Up Bueno Loan  31.8.2010. Derby County FC.  Arkistoitu 5.10.2010. Viitattu 19.10.2010. (englanniksi)
13. ↑  Alberto Bueno, nuevo delantero del Rayo Vallecano El Mundo Deportivo. Viitattu 1.3.2015. (espanjaksi)
14. ↑  El Rayo, con un halcón del área Marca. Viitattu 1.3.2015. (espanjaksi)
15. ↑  Bueno hizo historia con un póquer en 14 minutos Marca. Viitattu 1.3.2015. (espanjaksi)
16. ↑  Bueno too good for Scotland  1.1.2007. UEFA. Viitattu 11.8.2007. (englanniksi)
17. ↑  FIFA Player Statistics FIFA.  Arkistoitu 5.11.2012. Viitattu 23.11.2008. (englanniksi)
18. ↑  Novedosa lista de la Sub-21 para jugar contra Portugal  14.11.2008. Marca. Viitattu 23.11.2008. (espanjaksi)
19. ↑  Alberto Bueno, "el estudiante"  31.8.2007. Real Madrid. Viitattu 24.10.2007. (espanjaksi)

Aiheesta muualla
----------------

* Alberto Bueno Derby Countyn sivustolla (Arkistoitu – Internet Archive) (englanniksi)
* Alberto Bueno Football Database -sivustolla (englanniksi)